यूपी के आगरा में संदिग्ध जहरीली शराब पीने से 3 लोगों की मौत, 1 को अस्पताल में भर्ती कराया गया
आगरा देहात के पुलिस अधीक्षक (पूर्व) अशोक वेंकट ने बताया कि राधे, अनिल एवं गया की मौत हो गयी जबकि रामवीर का इलाज चल रहा है। उन्होंने बताया, ‘‘मरने के कारणों का अब तक पता नहीं चला है और पोस्टमॉर्टम के बाद इसका पता चल पायेगा।’’
आगरा। उत्तर प्रदेश के आगरा जिले में कथित तौर पर जहरीली शराब पीने से तीन लोगों की मौत हो गयी जबकि एक व्यक्ति को उपचार के लिये अस्पताल में भर्ती कराया गया है। पुलिस सूत्रों ने मंगलार को इसकी जानकारी दी। पुलिस ने बताया कि उन्होंने आगरा जिले के कौलरा कला और बरकुला गांव में शराब की चार दुकानों को सील कर दिया है। पुलिस ने हालांकि इस बात की पुष्टि नहीं की है कि तीनों की मौत जहरीली शराब पीने से हुयी है। उन्होंने बताया कि यह घटना सोमवार की रात की है।सूत्रों के अनुसार मरने वालों की पहचान राधे (42), अनिल (34) एवं गया प्रसाद (50) के रूप में की गयी है। उन्होंने बताया कि राधे एवं अनिल कौलरा गांव के जबकि गया बरकुला गांव का रहने वाले थे। उन्होंने बताया कि रामवीर (30) का उपचार चल रहा है। उन्होंने बताया कि इन चारों ने एक स्थानीय दुकान से शराब खरीद कर पी थी और उसके बाद उनका स्वास्थ्य बिगड़ने लगा, जिसके बाद उन्हें पास के अस्पताल में भर्ती कराया गया।आगरा देहात के पुलिस अधीक्षक (पूर्व) अशोक वेंकट ने बताया कि राधे, अनिल एवं गया की मौत हो गयी जबकि रामवीर का इलाज चल रहा है। उन्होंने बताया, ‘‘मरने के कारणों का अब तक पता नहीं चला है और पोस्टमॉर्टम के बाद इसका पता चल पायेगा।’’ वेंकट ने बताया कि दो गांवों में शराब की चार दुकानों को सील कर दिया गया है और आगे की जांच जारी है। सूत्रों ने बताया कि राधे के परिवार के लोगों ने पुलिस की अनुमति के बगैर उसके शव का सोमवार की रात अंतिम संस्कार कर दिया। उन्होंने बताया कि दो अन्य शवों को पोस्टमॉर्टम के लिये भेज दिया गया है।